b'\n_START_ARTICLE_\nKaktikaulis\n_START_PARAGRAPH_\nKaktikaulis (lot. os frontale) \xe2\x80\x93 neporinis galvos griau\xc4\x8di\xc5\xb3 smegenin\xc4\x97s dalies kaulas. Tai netaisyklingos formos kaulas, kuris priekin\xc4\x97je dalyje yra lygus, o u\xc5\xbepakalin\xc4\x97je dalyje \xe2\x80\x93 reljefinis. Kaktikaulyje skiriamas \xc5\xbevynas (squama frontalis), dvi akiduobin\xc4\x97s ir nosin\xc4\x97 dalys.\n_START_SECTION_\nKaktikaulio \xc5\xbevynas\n_START_PARAGRAPH_\n\xc5\xbdvynas \xe2\x80\x93 kaktikaulio vir\xc5\xa1utin\xc4\x97 dalis. \xc5\xbdvynas turi tris pavir\xc5\xa1ius: i\xc5\xa1orin\xc4\xaf (facies externa), vidin\xc4\xaf (facies interna) ir smilkinin\xc4\xaf (facies temporalis). I\xc5\xa1orin\xc4\xaf nuo vidinio pavir\xc5\xa1iaus skiria momeninis kra\xc5\xa1tas,juo kaktikaulis susijungia su momenkauliu. I\xc5\xa1orin\xc4\xaf pavir\xc5\xa1i\xc5\xb3 nuo akiduobin\xc4\x97s srities skiria vir\xc5\xa1akiduobinis kra\xc5\xa1tas, jo medialin\xc4\x97je pus\xc4\x97je yra dvi \xc4\xaflankos: kaktin\xc4\x97, incisura frontalis, ir vir\xc5\xa1akiduobin\xc4\x97, incisura supraorbitalis. Jei \xc4\xaflank\xc5\xb3 kra\xc5\xa1tai suaug\xc4\x99, tuomet \xc4\xaflankas vadiname angomis, atitinkamai, foramen frontale et foramen supraorbitale. Priekin\xc4\xaf ir smilkinin\xc4\xaf pavir\xc5\xa1ius skiria smilkinio linija, linea temporalis. \xc5\xa0i linija kartu su vir\xc5\xa1akiduobiniu kra\xc5\xa1tu pereina \xc4\xaf skuostin\xc4\x99 ataug\xc4\x85, processus zygomaticus, kuri jungiasi su skruostakauliu._NEWLINE_Labiausiai i\xc5\xa1linkusi \xc5\xbevyno i\xc5\xa1orinio pavir\xc5\xa1iaus vieta vadinama kaktos gumburu arba pakyla, tuber frontale, s. eminentia frontalis. \xc5\xbdemiau gumbur\xc5\xb3 i\xc5\xa1kyla du pailgi dariniai - antaki\xc5\xb3 lankai, arcus superciliaris, tarp kuri\xc5\xb3 yra tarpantakis, glabella. Per vidinio pavir\xc5\xa1iaus vidur\xc4\xaf driekiasi vir\xc5\xa1utinio str\xc4\x97linio an\xc4\x8dio vaga, sulcus sinus sagittalis superioris, kuri priekyje pereina \xc4\xaf kaktin\xc4\x99 skiauter\xc4\x99, crista frontalis, o \xc5\xa1i baigiasi akl\xc4\x85ja anga, foramen caecum. \xc5\xbdvyno apa\xc4\x8dioje, jo viduryje, yra tu\xc5\xa1tuma - kaktinis antis, sinus frontalis, perpus perskirtas kaktini\xc5\xb3 an\xc4\x8di\xc5\xb3 pertvaros, septum sinuum frontalium.\n_START_SECTION_\nAkiduobin\xc4\x97 dalis\n_START_PARAGRAPH_\nAkiduobin\xc4\x97s dalies, pars orbitalis, dvi plok\xc5\xa1teles skiria akytkaulin\xc4\x97 \xc4\xaflanka, incisura ethmiodalis, \xc4\xaf kuri\xc4\x85 \xc4\xafsistato akytkaulio plok\xc5\xa1tel\xc4\x97. Akiduobin\xc4\x97s dalies u\xc5\xbepakalinis kra\xc5\xa1tas jungiasi su plei\xc5\xa1takaulio ma\xc5\xbeuoju sparnu, tod\xc4\x97l vadinamas plei\xc5\xa1takauliniu kra\xc5\xa1tu, margo sphenoidalis. \xc4\xae akiduob\xc4\x99 atsigr\xc4\x99\xc5\xbeusio akiduobinio pavir\xc5\xa1iaus, facies orbitalis, vidin\xc4\x97je pus\xc4\x97je gali b\xc5\xabti skridininis dyglys, spina trochlearis, ir skridinin\xc4\x97 duob\xc4\x97, fovea trochlearis. \xc5\xa0io pavir\xc5\xa1iaus \xc5\xa1onin\xc4\x97je pus\xc4\x97je, tuoj po skruostine atauga, galima ap\xc4\x8diuopti a\xc5\xa1ar\xc5\xb3 liaukos duob\xc4\x99, fossa gladulae lacrimalis.\n_START_SECTION_\nNosin\xc4\x97 dalis\n_START_PARAGRAPH_\nNosin\xc4\x97s kaktikaulio dalies karpytas apatinis kra\xc5\xa1tas, margo nasalis, jungiasi su nosikauliais ir vir\xc5\xa1utini\xc5\xb3 \xc5\xbeandikauli\xc5\xb3 kaktin\xc4\x97mis ataugomis, jame ky\xc5\xa1o nosinis dyglys, spina nasalis, ir kaktikaulio an\xc4\x8dio atvara, apertura sinus frontalis.\n_START_SECTION_\nKaulo kaul\xc4\x97jimas\n_START_PARAGRAPH_\nKaktikaulis pl\xc4\x97tojasi i\xc5\xa1 dviej\xc5\xb3 kaul\xc4\x97jimo ta\xc5\xa1k\xc5\xb3, kurie septint\xc4\x85 gemalo raidos savait\xc4\x99 u\xc5\xbesimezga jungiamojo audinio pl\xc4\x97v\xc4\x97je abiejuose antaki\xc5\xb3 lankuose. Kaul\xc4\x97jimas plinta \xc4\xaf vir\xc5\xa1\xc5\xb3 ir taip formuojasi kaktikaulio \xc5\xbevynas. Kaul\xc4\x97ja ir \xc4\xaf apa\xc4\x8di\xc4\x85, taip susidaro akiduobin\xc4\x97 ir nosin\xc4\x97 kaulo dalis. Kartais dar pasitaiko papildomas nosinio dyglio kaul\xc4\x97jimo \xc5\xbeidinys. Naujagimio kaktikaulis dar esti sud\xc4\x97tas i\xc5\xa1 dviej\xc5\xb3 pusi\xc5\xb3 ,kurias jungia siul\xc4\x97 , veliau abi pus\xc4\x97s susilieja\xc2\xa0: procesas prasideda antr\xc4\x85 gyvenimo m\xc4\x97nes\xc4\xaf ir baigiasi septintais metais. Kartais kaktin\xc4\x97 si\xc5\xabl\xc4\x97 (lot. Sutura frontalis persistens), i\xc5\xa1lieka ir suaugusio \xc5\xbemogaus kaukol\xc4\x97je.\xc5\xa0is rei\xc5\xa1kinys vadinamas metopizmu. \xc4\xaevairi\xc5\xb3 populiacij\xc5\xb3 jo da\xc5\xbenumas svyruoja, kartais pasiekianet 14 proc. , tarp lietuvi\xc5\xb3 \xe2\x80\x93 8,3 proc.\n_START_SECTION_\nKaulo orientavimas\n_START_PARAGRAPH_\nI\xc5\xa1gaubt\xc4\x85 pavir\xc5\xa1i\xc5\xb3 nukreipkite nuo sav\xc4\x99s ir vir\xc5\xa1akiduobinius kra\xc5\xa1tus nukreipkite \xc4\xaf apa\xc4\x8di\xc4\x85.\n_START_SECTION_\nKaulo dalys\n_START_PARAGRAPH_\nKaktikaulis i\xc5\xa1 i\xc5\xa1or\xc4\x97s Kaktiktikaulis i\xc5\xa1 vidin\xc4\x97s pus\xc4\x97s Dalys sura\xc5\xa1ytos tokia tvarka:Lotyn\xc5\xb3, Lietuvi\xc5\xb3, Angl\xc5\xb3 kalb\xc4\x85.\n_START_SECTION_\nNaudota literat\xc5\xabra\n_START_PARAGRAPH_\n\xe2\x80\x9e\xc5\xbdmogaus anatomija 1\xe2\x80\x9c G. \xc4\x8cesnys, J. Tutkuvien\xc4\x97, A. Barkus, V. Gedrimas, R. Jankauskas, R. Rizgelien\xc4\x97, J. \xc5\xbdukien\xc4\x97, Vilniaus universiteto leidykla, Vilnius, 2008'